Ministerstvo pôdohospodárstva a rozvoja vidieka

Slovenskej republiky

ako Riadiaci orgán pre Integrovaný regionálny operačný program

vyhlasuje

V Ý Z V U

na predkladanie žiadostí o nenávratný finančný príspevok v rámci Integrovaného regionálneho operačného programu

|  |  |
| --- | --- |
| **Zameranie** | Zvýšenie kapacít infraštruktúry materských škôl |
| Kód výzvy | IROP-PO2-SC 2.2.1-2016-1 |
| Prioritná os | 2 |
| špecifické ciele | 2.2.1 |

1. **Formálne náležitosti:**

**Operačný program:** Integrovaný regionálny operačný program

**Prioritná os:** 2 – Ľahší prístup k efektívnym a kvalitnejším verejným službám

**Investičná priorita:** 2.2 – Investovanie do vzdelania, školení a odbornej prípravy, zručností a celoživotného vzdelávania prostredníctvom vzdelávacej a výcvikovej infraštruktúry

**Špecifický cieľ:** 2.2.1 - Zvýšenie hrubej zaškolenosti detí materských škôl

**Schéma štátnej pomoci/Schéma pomoci deminimis:** neuplatňuje sa

**Fond:** Európsky fond regionálneho rozvoja (EFRR)

**RO pre IROP uplatňuje v rámci špecifického cieľa 2.2.1 dvojkolový proces výberu projektov. Pred predložením žiadosti o NFP v rámci výzvy na predkladanie ŽoNFP je žiadateľ povinný prihlásiť sa do výzvy na predkladanie projektových zámerov, ktorá bude vyhlásená príslušným SO pre IROP. Následne, po získaní hodnotiacej správy projektového zámeru je oprávnený zúčastniť sa druhého kola procesu výberu projektov – výzvy na predkladanie ŽoNFP.**

* 1. **Poskytovateľ**

Názov: **Ministerstvo pôdohospodárstva a rozvoja vidieka SR** ako riadiaci orgán pre Integrovaný regionálny operačný program (ďalej aj “RO pre IROP”)

Adresa: Račianska 153/A

P. O. Box 1

830 03 Bratislava 33

* 1. **Dĺžka trvania výzvy na predkladanie ŽoNFP**

Typ výzvy: otvorená

Dátum vyhlásenia: 28. 01. 2016

Dátum uzavretia: RO pre IROP uzavrie výzvu na predkladanie žiadostí o nenávratný finančný príspevok (ďalej len „výzva“) v prípade vyčerpania finančných prostriedkov alokovaných na výzvu. Presný dátum uzavretia výzvy RO pre IROP zverejní na svojom webovom sídle RO pre IROP www.mpsr.sk.

* 1. **Indikatívna výška finančných prostriedkov vyčlenených na výzvu (zdroje EÚ)**

Indikatívna výška finančných prostriedkov alokovaných na výzvu predstavuje **79 757 690** **EUR**, ktorá je stanovená podľa územnej príslušnosti na základe analýzy samosprávnych krajov vychádzajúcich z Regionálnych integrovaných územných stratégií (RIÚS) nasledovne:

|  |  |  |  |
| --- | --- | --- | --- |
| Samosprávny kraj | Alokácia na kraj  (zdroj EÚ) | Alokácia pre RIÚS  (zdroj EÚ) | Alokácia pre MFO[[1]](#footnote-2)  (zdroj EÚ) |
| Bratislavský | 8 000 000,00 | 1 880 261,98 | 6 119 738,02 |
| Trnavský | 8 075 000,00 | 5 950 000,00 | 2 125 000,00 |
| Nitriansky | 12 400 000,00 | 9 000 000,00 | 3 400 000,00 |
| Trenčiansky | 4 000 000,00 | 3 300 000,00 | 700 000,00 |
| Banskobystrický | 10 000 000,00 | 4 000 000,00 | 6 000 000,00 |
| Žilinský | 12 628 580,00 | 9 228 578,00 | 3 400 002,00 |
| Prešovský | 16 891 266,00 | 15 973 266,00 | 918 000,00 |
| Košický | 7 762 844,00 | 4 317 910,00 | 3 444 934,00 |

Zdroj: RIÚS

Poskytovateľ je v súlade s § 17 ods. 7 zákona o príspevku z EŠIF[[2]](#footnote-3) oprávnený kedykoľvek v priebehu trvania výzvy zmeniť indikatívnu výšku finančných prostriedkov vyčlenených na výzvu. Prípadná zmena indikatívnej výšky finančných prostriedkov alokovaných na výzvu, vrátane zdôvodnenia tejto zmeny bude zverejnená na webovom sídle RO pre IROP www.mpsr.sk.

* 1. **Financovanie projektu**

Financovanie celkových oprávnených výdavkov projektu je v rámci tejto výzvy realizované v súlade s pravidlami stanovenými v Stratégii financovania EŠIF pre programové obdobie 2014 - 2020, a to nasledovne:

|  |  |  |  |  |
| --- | --- | --- | --- | --- |
| **Kategória regiónu** | **Žiadateľ** | **Výška príspevku zo zdrojov IROP** | | **Výška spolufinancovania zo zdrojov prijímateľa**  **v % celkových oprávnených výdavkov** |
| **zdroje EÚ (EFRR)**  **% z celk. oprávnených výdavkov** | **Štátny rozpočet**  **v % NFP** |
| menej rozvinutý región | * Subjekty verejnej správy * Obec Mimovládne/neziskové organizácie | 85 | 10 | 5 |
| * Subjekty zo súkromného sektora | 85 | 5 | 10 |
| viac rozvinutý región | * Subjekty verejnej správy * Obec Mimovládne/neziskové organizácie | 50 | 45 | 5 |
| * Subjekty zo súkromného sektora | 50 | 40 | 10 |

**Forma poskytovaného príspevku: nenávratný finančný príspevok.**

Minimálne celkové oprávnené výdavky na projekt nie sú stanovené.

Maximálne celkové oprávnené výdavky na projekt sú stanovené vo výške 1 000 000 EUR.

Celkové oprávnené výdavky na jedno miesto (benchmark – t.j. smerný ukazovateľ mernej investičnej náročnosti) sú nasledovné:

* max. vo výške 6700 EUR na vytvorenie nových kapacít materskej školy pre 1 dieťa,
* max. vo výške 2500 EUR na zlepšenie existujúcich kapacít materskej školy pre 1 dieťa.

Smerný ukazovateľ zlepšenie existujúcich kapacít materskej školy je možné využiť iba v prípade, ak súčasťou vytvárania nových kapacít MŠ sú aj intervencie v rámci existujúcich priestorov stavebného charakteru.

V prípade budovania nového objektu, bez intervencie stavebného charakteru v rámci existujúcich priestorov, sa uplatňuje iba smerný ukazovateľ na novovytvorené kapacity v prepočte na 1 dieťa.

V prípade prekročenia stanovených benchmarkov sa posúdi, či toto prekročenie zodpovedá navrhnutému riešeniu a sťaženým podmienkam realizácie projektu. To znamená, že výdavky nad referenčnú hodnotu benchmarku budú akceptovateľné ako oprávnené iba v odôvodnených objektívnych prípadoch vyplývajúcich zo stavebno-technických, technologických, prírodných, časových alebo iných špecifík.

**V prípade, že počas realizácie projektu vznikne čistý príjem bude v záverečnej žiadosti o platbu uplatnené zníženie príspevku o vzniknutý čistý príjem v zmysle čl. 65 všeobecného nariadenia**.

* 1. **Časový harmonogram konania o žiadosti o NFP**

Riadnym doručením žiadosti o NFP riadiacemu orgánu pre IROP na základe vyhlásenej výzvy začína v zmysle § 19, ods. 2) zákona o príspevku z EŠIF konanie o žiadosti o NFP. Konanie o žiadosti o NFP zahŕňa proces príjmu a registrácie žiadosti o NFP, proces administratívneho overenia, odborného hodnotenia žiadosti o NFP a proces vydávania rozhodnutia. Celý proces konania o žiadosti o NFP je popísaný v Príručke pre žiadateľa, ktorá tvorí prílohu tejto výzvy.

Schvaľovanie žiadostí o NFP prebieha systémom hodnotiacich kôl. Možnosť priebežného predkladania žiadostí o NFP nie je obmedzená stanovenými konečnými termínmi jednotlivých hodnotiacich kôl.

Žiadateľ môže predložiť ŽoNFP kedykoľvek počas trvania otvorenej výzvy za dodržania podmienky, že projekt, ktorý je predmetom konania o žiadosti o NFP má vydanú **hodnotiacu správu projektového zámeru**, ktorá je povinnou prílohou žiadosti o NFP. Hodnotiacu správu projektového zámeru vydáva príslušné SO pre IROP v rámci vyhodnotenia výzvy na predkladanie projektových zámerov.

Termíny jednotlivých hodnotiacich kôl pre túto výzvu sú stanovené v intervale spravidla **6 mesiacov**, pričom tento interval zohľadňuje predpokladaný časový interval vyhlasovania výziev na predkladanie projektových zámerov ako aj počet prijatých žiadostí o NFP a primeraný časový limit na ich schvaľovanie.

**S cieľom optimalizovať proces schvaľovania žiadostí o NFP si RO pre IROP vyhradzuje právo počas trvania výzvy aktualizovať konečné termíny jednotlivých hodnotiacich kôl, resp. upraviť interval pre uzavretie hodnotiacich kôl.** **Aktualizácia termínov hodnotiacich kôl predstavuje zmenu formálnych náležitostí výzvy.**

**Stanovené hodnotiace kolá:**

|  |  |  |
| --- | --- | --- |
| **Uzavretie**  **hodnotiaceho**  **kola 1** | **Uzavretie**  **hodnotiaceho**  **kola 2** | **Ďalšie hodnotiace kolá budú uzatvárané spravidla**  **v polročnom intervale do vyčerpania alokácie** |
| 30.09.2016 | 31.03.2017 |

Žiadateľ je o výsledku konania o predloženej žiadosti o NFP informovaný prostredníctvom rozhodnutia RO pre IROP o schválení žiadosti o NFP, o neschválení žiadosti o NFP alebo rozhodnutím o zastavení konania o žiadosti o NFP (ďalej aj „rozhodnutie“).

Žiadosti o NFP budú vyhodnocované v rámci jednotlivých kôl výzvy v ktorých budú predložené. RO pre IROP vydá pre všetky žiadosti o NFP prijaté v rámci príslušného hodnotiaceho kola rozhodnutia najneskôr **do 35 pracovných dní od konečného termínu uzavretia príslušného hodnotiaceho kola.**

Do lehoty na vydanie rozhodnutia sa nezapočítava lehota potrebná na predloženie chýbajúcich náležitostí zo strany žiadateľa. V prípade, ak na základe preskúmania žiadosti o NFP a jej príloh vzniknú pochybnosti o pravdivosti alebo úplnosti žiadosti o NFP alebo jej príloh, je žiadateľovi zaslaná Výzva na doplnenie žiadosti o NFP a je mu poskytnutá možnosť využiť tzv. klarifikáciu, na základe ktorej môže v  lehote 5 pracovných dní odstrániť nedostatky dokumentácie žiadosti o NFP. Klarifikáciu je možné využiť v prípade:

* neúplne zadaných údajov v žiadosti o NFP a jej prílohách;
* chýbajúcich príloh žiadosti o NFP (okrem príloh - Opis projektu, Projektová dokumentácia, Odborný výpočet predpokladaných energetických úspor, Podrobný rozpočet a doklady preukazujúce určenie PHZ), resp. nesprávnej formy predkladaných príloh;
* nesprávne vypracovanej časti dokumentácie žiadosti o NFP (príloh) v zmysle výzvy a Príručky pre žiadateľa z hľadiska štruktúry, detailnosti alebo rozsahu príslušnej časti dokumentácie žiadosti o NFP (príloh);
* vzájomného nesúladu údajov v rôznych častiach dokumentácie žiadosti o NFP;
* zrejmých chýb v počítaní a písaní v dokumentácii žiadosti o NFP.

Klarifikáciu nie je možné využiť v prípade pochybnosti o pravdivosti alebo úplnosti žiadosti o NFP alebo jej príloh neformálneho charakteru, tzn. nepredloženia:

* opisu projektu (príloha č. 1 žiadosti o NFP),
* kompletnej projektovej dokumentácie,
* odborného výpočtu predpokladaných energetických úspor vypracovaného v súlade so zákonom č. 555/2005 Z. z. o energetickej hospodárnosti budov v znení neskorších predpisov, (príloha č. 19žiadosti o NFP),
* podrobného rozpočtu a dokladov preukazujúcich určenie hodnoty stavebných prác a vybavenia zariadenia, ktoré je predmetom žiadosti o NFP za účelom posúdenia hospodárnosti a efektívnosti projektu (prílohy č. 10a,10b a 10c žiadosti o NFP),
* formuláru žiadosti o NFP.

Pri nesplnení podmienok poskytnutia príspevku sa klarifikácia neuplatňuje.

**Táto výzva je vyhlásená vo forme otvorenej výzvy, ktorej uzavretie nastane v závislosti od disponibilnej alokácie na výzvu, pričom bude rešpektované rozdelenie alokácie podľa územnej príslušnosti uvedené v bode 1.3.**

Na webovom sídle IROP www.mpsr.sk bude počas trvania výzvy zverejnené Oznámenie o aktuálnej disponibilnej výške finančných prostriedkov vyčlenených na výzvu podľa územnej príslušnosti uvedenej v bode 1.3 a aktuálne platný harmonogram hodnotiacich kôl. **Súčasťou tohto Oznámenia je aj upozornenie o plánovanom uzavretí výzvy, pričom informácia je zverejnená najneskôr mesiac pred plánovaným dátumom uzavretia výzvy.** Skutočný dátum uzavretia výzvy bude zverejnený na webovom sídle www.mpsr.sk s ohľadom na objem predložených žiadostí o NFP a disponibilnú indikatívnu výšku finančných prostriedkov vyčlenených na výzvu v súlade s alokáciou podľa územnej príslušnosti uvedenej v bode 1.3, pričom možnosť uzavretia výzvy nie je obmedzená konečnými termínmi jednotlivých hodnotiacich kôl.

* 1. **Miesto a spôsob podania ŽoNFP**

Žiadateľ predkladá žiadosť o NFP riadiacemu orgánu pre IROP v **elektronickej forme** prostredníctvom verejnej časti ITMS2014+ a zároveň v **tlačenej forme** vrátane všetkých príloh na adresu RO pre IROP. **Formulár žiadosti o NFP, ako aj zoznam povinných príloh žiadosti o NFP je uvedený v prílohe výzvy.**

Adresa doručenia tlačenej verzie žiadosti o NFP vrátane príloh:

Ministerstvo pôdohospodárstva a rozvoja vidieka SR

Útvar implementácie programov regionálneho rozvoja

Račianska 153/A

P. O. Box 1

830 03 Bratislava 33

Žiadosť o NFP je možné predložiť na RO pre IROP (na vyššie uvedenú adresu) jedným z nasledovných spôsobov:

- osobne na podateľni RO pre IROP v pracovné dni v čase 8:30 – 14:30

- doporučenou poštovou prepravou,

- kuriérskou službou.

Rozhodujúcim dátumom na splnenie podmienky podať žiadosť o NFP včas je dátum odovzdania písomnej verzie žiadosti o NFP osobne na RO pre IROP (RO pre IROP o prijatí vystaví žiadateľovi potvrdenie s vyznačeným dátumom prijatia žiadosti o NFP) alebo dátum odovzdania na poštovú, resp. inú prepravu (zasielanie prostredníctvom kuriéra) najneskôr v posledný deň lehoty určenej na predkladanie žiadosti o NFP resp. do lehoty určenej na uzavretie hodnotiaceho kola, v rámci ktorého žiadateľ plánuje žiadosť o NFP predložiť.

Žiadateľ je povinný predložiť žiadosť o NFP riadne, včas a vo forme určenej RO pre IROP v tejto výzve a v Príručke pre žiadateľa. Žiadosť o NFP sa podáva spolu so všetkými povinnými prílohami v uzavretom a nepriehľadnom obale, na ktorom musia byť uvedené nasledovné údaje:

* názov a adresa žiadateľa o NFP
* názov a adresa vyhlasovateľa výzvy
* názov operačného programu
* kód výzvy
* názov projektu
* identifikátor žiadosti o poskytnutie NFP (ITMS 2014+)
* nápis „ŽIADOSŤ O POSKYTNUTIE NFP“
* nápis „NEOTVÁRAŤ“

|  |
| --- |
| **Forma predkladania ŽoNFP** |
| elektronicky prostredníctvom ITMS2014+ portálu |
| žiadosť o NFP odoslaná prostredníctvom  ITMS2014+ a následne vytlačená a podpísaná štatutárnym orgánom žiadateľa (1 x originál a 1 x kópia) |
| povinné prílohy žiadosti o NFP v písomnom vyhotovení v zmysle zoznamu povinných príloh uvedených vo výzve (1x originál a 1x kópia) [[3]](#footnote-4) |
| 2 x elektronická verzia žiadosti o NFP a vybraných povinných príloh žiadosti o NFP na neprepisovateľnom elektronickom médiu, napr. CD/ DVD nosiči, v zmysle zoznamu povinných príloh žiadosti o NFP |

Podmienky, ktoré musí žiadateľ splniť na to, aby bola žiadosť o NFP predložená riadne, včas a vo forme určenej RO pre IROP vrátane postupu pri získavaní prístupu žiadateľa do verejnej časti ITMS2014+, sú bližšie špecifikované v Príručke pre žiadateľa - kapitola 3.

V prípade, ak žiadateľ nepredloží žiadosť o NFP riadne, včas a v určenej forme v zmysle inštrukcií uvedených v Príručke pre žiadateľa, RO pre IROP zastaví konanie o žiadosti.

* 1. **Kontaktné údaje poskytovateľa a spôsob komunikácie s poskytovateľom**

Informácie týkajúce sa tejto výzvy môžu žiadatelia o NFP získať od RO pre IROP na webovom sídle RO pre IROP www.mpsr.sk a zároveň jednou z nasledovných foriem:

1. **Písomnou formou** - žiadatelia môžu svoje otázky posielať na adresu RO pre IROP:

Ministerstvo pôdohospodárstva a rozvoja vidieka SR

Sekcia riadenia programov regionálneho rozvoja

Račianska 153/A

P.O.Box 1

830 03 Bratislava 33

1. **Elektronickou formou** na e-mailovej adrese: [irop@land.gov.sk](mailto:zonfp@irop.sk)

Na žiadosti o informácie týkajúce sa tejto výzvy zasielané na RO pre IROP poštou alebo elektronicky odpovedá RO pre IROP písomne v lehote najneskôr 10 pracovných dní odo dňa doručenia žiadosti na RO pre IROP. Zároveň priebežne uverejňuje na webovom sídle RO pre IROP www.mpsr.sk najčastejšie kladené otázky a odpovede.

**RO pre IROP neposkytuje v procese konania o žiadosti o NFP žiadateľom žiadne informácie o priebehu schvaľovania žiadosti o NFP až do ich konečného informovania o výsledku schvaľovacieho procesu.**

Upozorňujeme žiadateľov, aby priebežne sledovali webové sídlo IROP www.mpsr.sk, kde budú v prípade potreby zverejňované aktuálne informácie súvisiace s vyhlásenou výzvou.

1. **Podmienky poskytnutia príspevku**

Podmienky poskytnutia príspevku predstavujú súbor podmienok overovaných poskytovateľom v procese schvaľovania žiadosti o NFP (konanie o žiadosti podľa § 19 zákona o príspevku z EŠIF), ale aj počas platnosti a účinnosti zmluvy o poskytnutí NFP, ktoré musí žiadateľ/prijímateľ splniť na to, aby mu bol schválený a následne vyplatený príslušný nenávratný finančný príspevok.

Príspevok sa poskytuje prijímateľovi v súlade so zmluvou o poskytnutí NFP.

V nasledujúcej časti je uvedené znenie a popis podmienok poskytnutia príspevku.

* 1. **Oprávnenosť žiadateľa**

Oprávnení žiadatelia:

* obec ako zriaďovateľ materskej školy[[4]](#footnote-5),
* cirkev a náboženská spoločnosť ako zriaďovateľ materskej školy,
* združenie ako zriaďovateľ materskej školy,
* právnická osoba ako zriaďovateľ materskej školy,
* fyzická osoba ako zriaďovateľ materskej školy,
* mestská časť mesta Košice ako zriaďovateľ materskej školy,
* mestská časť mesta Bratislava ako zriaďovateľ materskej školy,
* okresný úrad v sídle kraja ako zriaďovateľ materskej školy.

Oprávnenými sú školy a školské zariadenia zaradené do siete škôl, školských zariadení v súlade so zákonom č. 596/2003 Z.z. o štátnej správe v školstve a školskej samospráve v platnom znení.

V prípade, že predmetom projektu je zriadenie novej materskej školy je žiadateľ povinný pred predložením ŽoNFP predložiť MŠ SR žiadosť o zaradenie materskej školy do siete škôl a školských zariadení v zmysle zákona č. 596/2003 Z.z.

V prípade, že po ukončení realizácie projektu nebude materská škola zaradená do siete škôl a školských zariadení, bude táto skutočnosť považovaná za podstatnú zmenu projektu s ktorým sa spája povinnosť vrátenia NFP.

Vyššie uvedení žiadatelia sú oprávnení iba v prípade, ak sú zároveň splnené nasledujúce podmienky:

* žiadateľ nie je dlžníkom na daniach, nie je dlžníkom na zdravotnom poistení a sociálnom poistení,
* voči žiadateľovi nie je vedené konkurzné konanie, reštrukturalizačné konanie, nie je v konkurze ani v reštrukturalizácii (ak relevantné),
* voči žiadateľovi nie je vedený výkon rozhodnutia (nerelevantné pre žiadateľov, ktorí sú z verejného sektora),
* žiadateľ nie je podnikom v ťažkostiach[[5]](#footnote-6) (ak relevantné),
* voči žiadateľovi sa nenárokuje vrátenie pomoci na základe rozhodnutia Európskej komisie, ktorým bola pomoc označená za neoprávnenú a nezlučiteľnú so spoločným trhom (ak relevantné pre daný typ výzvy a okruh oprávnených žiadateľov),
* žiadateľ je finančne spôsobilý na spolufinancovanie projektu, t.j. preukázateľne zabezpečí spolufinancovanie projektu vo výške určenej vo výzve,
* žiadateľ, ktorý je subjektom územnej samosprávy má schválený plán hospodárskeho a sociálneho rozvoja a príslušnej územnoplánovacej dokumentácie v súlade s ustanovením § 7 ods. 8 a § 8 ods. 8 zákona o podpore regionálneho rozvoja[[6]](#footnote-7),
* žiadateľ ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní o ŽoNFP neboli právoplatne odsúdení za niektorý z nasledujúcich trestných činov:

1. trestný čin poškodzovania finančných záujmov ES (§261-§263 Trestného zákona)
2. niektorý z trestných činov korupcie (§328 - § 336 Trestného zákona)
3. trestný čin legalizácie príjmu z trestnej činnosti (§ 233 - § 234 Trestného zákona)
4. trestný čin založenia, zosnovania a podporovania zločineckej skupiny (§296 Trestného zákona)
5. machinácie pri verejnom obstarávaní a verejnej dražbe (§ 266 až § 268 Trestného zákona).

- podmienky oprávnenosti žiadateľa v zmysle osobitných predpisov – viď kap. 2.8.

* 1. **Oprávnenosť územného partnera[[7]](#footnote-8)**

Z dôvodu obmedzených finančných zdrojov pre územie je potrebné koncentrovať finančné prostriedky na území tam, kde bude investícia vo vzťahu k sledovaným cieľom IROP najúčinnejšia. Z uvedeného dôvodu, sa na zacielenie podpory IROP uplatňuje **multikriteriálne hodnotenie územných investičných jednotiek (obcí)** na základe objektívne zvolených overiteľných kritérií.

Uvedeným hodnotením sa dosiahne zacielenie príspevku predovšetkým na také územia, pri ktorých sa realizáciou vybraných aktivít dosiahne najvyššia možná **miera investičnej účinnosti**. Takúto účinnosť dosiahnu projekty len v prípade, ak budú realizované na území s preukázateľne vyšším investičným potenciálom. Celkový investičný potenciál je vyjadrený **Indexom investičnej účinnosti**, ktorý je hodnotovým vyjadrením investičného potenciálu územia realizácie projektu.

Na kumulovanie potenciálu obcí v posudzovanom území je vytvorený **mechanizmus spoločných projektov**, v rámci ktorého jednotlivým žiadateľom **výsledný Index investičnej účinnosti poskytne SO pre IROP v rámci výzvy na predkladanie projektových zámerov.** Spoločný index vyjadruje kumulovanú hodnotu nevyužitého potenciálu jednotlivých územných investičných jednotiek (ďalej aj „ÚIJ“), prepočítaním všetkých kritérií pre viaceré dotknuté územné investičné jednotky.

Pre oblasť rozširovania kapacít materských škôl je príkladom spoločného projektu skutočnosť, keď materská škola poskytuje kapacity aj okolitým obciam, t.j. viac ako jednu ÚIJ. V rámci takýchto projektov sa na účely výpočtu indexu investičnej účinnosti prepočíta tento index na celkové územie (zložené z viacerých ÚIJ), na ktorých má projekt výlučný dopad realizácie.

Územné partnerstvo v rámci mechanizmu spoločných projektov zabezpečí, že na zvolenom území na ktorom má daný projekt dopad (napr. obec A a obec B), nedôjde k realizácii ďalšieho projektu s totožnými aktivitami vytvorením partnerstva s inou obcou (napr. obec B a C), tzn. **na tomto území partneri nemôžu vytvoriť pre totožné aktivity zároveň partnerstvo s viacerými žiadateľmi.**

**Oprávnenými územnými partnermi žiadateľa môžu byť obec, resp. viacero obcí**. **Bližšia špecifikácia sa uvádza v príslušnej výzve na predkladanie projektových zámerov vyhlasovanej relevantným SO pre IROP.**

**Podmienky overujúce oprávnenosť žiadateľa sa nevzťahujú na územného partnera**.

* 1. **Oprávnenosť aktivít realizácie projektu**

**Podmienkou oprávnenosti realizácie projektu je rozšírenie, resp. vytvorenie kapacít materskej školy minimálne o 10 miest v rámci aktivít pod písmenom a. až c. Žiadateľ je zároveň povinný realizovať aj minimálne jednu z aktivít pod písmenom d. a e.**

Prehľad oprávnených aktivít, vrátane oprávnených aktivít relevantných k cieľom HP:

1. výstavba nových objektov materských škôl vrátane prvkov podporujúcich inkluzívne vzdelávanie[[8]](#footnote-9);
2. rozširovanie kapacít existujúcich objektov materských škôl prístavbou, nadstavbou, rekonštrukciou, zmenou dispozície objektov;
3. stavebno-technické úpravy existujúcich objektov a ich adaptácia pre potreby materskej školy s prvkami inkluzívneho vzdelávania (napr. nevyužité priestory ZŠ);
4. stavebno-technické úpravy areálu materskej školy vrátane detských ihrísk, športových zariadení pre deti – uzavretých aj otvorených areálov s možnosťou celoročnej prevádzky, záhrad vrátane prvkov inkluzívneho vzdelávania, sadové úpravy a zeleň;
5. obstaranie materiálno-technického vybavenia materských škôl;
6. zvyšovanie energetickej hospodárnosti budov materských škôl.
   1. **Oprávnenosť výdavkov realizácie projektu**

Výdavky projektu musia byť preukázateľne oprávnené na financovanie z IROP, to znamená, že sú v súlade s podmienkami oprávnenosti výdavkov, podrobne definovanými v Príručke pre žiadateľa, kap. 2.3. Príloha č. 6 výzvy definuje konkrétne podmienky oprávnenosti výdavkov pre túto výzvu.

* + 1. **Časová oprávnenosť výdavkov**

Z hľadiska časovej oprávnenosti musí výdavok spĺňať nasledujúce podmienky:

a) výdavok musí skutočne vzniknúť medzi 1. januárom 2014 a dňom ukončenia realizácie projektu, nie však neskôr ako 31. decembra 2023,

b) výdavky projektu, ktoré vznikli pred predložením žiadosti o NFP sú oprávnené len na prípravné práce, ktorými sú výdavky spojené s vypracovaním projektovej dokumentácie (v kontexte písmena a) tohto odseku),

c) výdavky týkajúce sa hlavných aktivít projektu vynaložené pred predložením žiadosti o NFP na RO pre IROP nie sú oprávnené.

* 1. **Oprávnenosť miesta realizácie projektu**

Územná oprávnenosť realizácie projektov predkladaných na základe tejto výzvy je definovaná v súlade s podmienkami IROP na celé územie Slovenskej republiky.

* 1. **Kritériá pre výber projektov**

RO pre IROP posudzuje kvalitatívnu úroveň projektu predloženého v rámci žiadosti o NFP prostredníctvom hodnotiacich kritérií. Hodnotiace kritériá ako aj ich kategorizácia do hodnotiacich oblastí tvoria prílohu č. 9 tejto výzvy..

* 1. **Spôsob financovania**

Spôsob financovania jednotlivých projektov, t. j. predfinancovanie a refundácia, bude stanovený v zmluve o poskytnutí NFP v súlade s platným Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, ktorý je zverejnený na internetovej stránke [www.finance.gov.sk/Default.aspx?CatID=9348](http://www.finance.gov.sk/Default.aspx?CatID=9348). Systém zálohových platieb sa pre projekty v rámci tejto výzvy neuplatňuje.

* 1. **Splnenie podmienok ustanovených v osobitných predpisoch**
     1. **Podmienky týkajúce sa štátnej pomoci a vyplývajúce zo schém štátnej pomoci/pomoci deminimis**

Oprávnené aktivity tak, ako sú stanovené touto výzvou nie sú poskytovaním štátnej pomoci, a teda vo vzťahu k oprávneným aktivitám sa neuplatňujú pravidlá štátnej pomoci. Ak žiadateľ/prijímateľ uvedené pravidlo poruší a nezachová striktne charakter svojho projektu, ktorý svojimi aktivitami nepredstavuje štátnu pomoc, nesie za svoje konanie plnú právnu zodpovednosť v súvislosti s porušením pravidiel týkajúcich sa štátnej pomoci. Žiadateľ/prijímateľ zároveň berie na vedomie, že rovnaké právne následky nastanú aj v prípade, ak v rámci jeho projektu dôjde k poskytnutiu, tzv. nepriamej štátnej pomoci alebo k poskytnutiu inej formy výhody, ktorá na základe Zmluvy o fungovaní EÚ znamená porušenie pravidiel týkajúcich sa štátnej pomoci. Žiadateľ/prijímateľ si je zároveň vedomý, že štátnou pomocou sa v tejto súvislosti rozumie každá pomoc v akejkoľvek forme, ktorú poskytovateľ poskytuje na podnikanie alebo v súvislosti s ním priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podnikateľovi, pričom však nezáleží na právnej forme žiadateľa/prijímateľa a spôsobe jeho financovania*.*

* + 1. **Neporušenie zákazu nelegálnej práce a nelegálneho zamestnávania**

Žiadateľ musí preukázať, že neporušili zákaz nelegálnej práce a nelegálneho zamestnávania[[9]](#footnote-10) za obdobie 5 rokov predchádzajúcich podaniu ŽoNFP. Splnenie podmienky sa preukazuje potvrdením príslušného inšpektorátu práce, ktoré tvorí povinnú prílohu žiadosti o NFP.

* 1. **Ďalšie podmienky poskytnutia príspevku**
     1. **Oprávnenosť z hľadiska vysporiadania majetkovo-právnych vzťahov a povolení na realizáciu aktivít projektu**

Nehnuteľnosti (pozemky a stavby) a hnuteľné veci, prostredníctvom ktorých dochádza k realizácii projektu, musia byť vo výlučnom vlastníctve žiadateľa, alebo žiadateľ musí mať k predmetným nehnuteľnostiam a hnuteľným veciam iné právo (napr. dlhodobý prenájom), na základe ktorého je oprávnený užívať všetky nehnuteľnosti a hnuteľné veci, na ktorých má byť projekt realizovaný. Túto podmienku poskytnutia príspevku musí žiadateľ spĺňať počas realizácie projektu a zároveň počas obdobia udržateľnosti projektu, t. j. minimálne 5 rokov po ukončení realizácie aktivít projektu.

V prípade investícií, pri ktorých sa podľa zákona č. 50/1976 Zb. o územnom plánovaní a stavebnom poriadku (stavebný zákon) vyžaduje rozhodnutie stavebného úradu, je žiadateľ povinný predložiť k žiadosti o NFP právoplatné rozhodnutie príslušného stavebného úradu. Ide o stavebné povolenie v zmysle § 66 stavebného zákona resp. oznámenie stavebného úradu, že nemá námietky voči predloženému stavebnému ohláseniu v zmysle § 57 stavebného zákona.

Na nehnuteľnom majetku/hnuteľnom majetku, ktorý má byť zhodnotený z prostriedkov NFP alebo jeho časti, alebo na nehnuteľnom majetku/hnuteľnom majetku, ktorý má byť z prostriedkov NFP alebo jeho časti nadobudnutý (kúpna zmluva, zmluva o budúcej kúpnej zmluve a pod.) nesmie viaznuť záložné právo v čase od podania žiadosti o NFP až do uzavretia zmluvy o NFP. Vznik záložného práva v prospech RO pre IROP vo vzťahu k uvedenému majetku počas realizácie projektu (v čase od uzavretia zmluvy o NFP) sa riadi príslušnými ustanoveniami zmluvy o NFP.

Predmetom záložného práva (zálohom) na zabezpečenie úveru žiadateľa nemôžu byť bez výslovného súhlasu RO pre IROP nehnuteľnosti/hnuteľné veci nadobudnuté/zhodnotené z NFP alebo jeho časti NFP, a to počas realizácie projektu a zároveň počas obdobia udržateľnosti projektu.

* + 1. **Povinnosť mať vydanú hodnotiacu správu projektového zámeru**

**V podmienkach Integrovaného regionálneho operačného program sa v rámci špecifického cieľa 2.2.1 uplatňuje dvojkolový proces výberu projektov**, tzn. projekt, ktorý je predmetom konania žiadosti o NFP (druhé kolo procesu výberu projektov) musí mať vydanú **hodnotiacu správu projektového zámeru**, ktorá je povinnou prílohou žiadosti o NFP. Hodnotiacu správu projektového zámeru vydáva príslušné SO pre IROP v rámci vyhodnotenia výzvy na predkladanie projektových zámerov (prvé kolo procesu výberu projektov).[[10]](#footnote-11)

* + 1. **Oprávnenosť z hľadiska súladu s HP**

Projekt, ktorý je predmetom konania o žiadosti o NFP musí byť v súlade s horizontálnymi princípmi udržateľný rozvoj, podpora rovnosti mužov a žien a nediskriminácia, ktoré sú definované v Partnerskej dohode SR na roky 2014 – 2020, čl. 7 a 8 všeobecného nariadenia a v Príručke pre žiadateľa v kapitole 5.

Žiadateľ po ukončení realizácie aktivít projektu informuje RO pre IROP, či boli voči nemu uplatnené ekonomické alebo fiškálne nástroje, najmä pokuty a poplatky resp. iné sankčné mechanizmy podľa uplatňovania zásady „znečisťovateľ platí.

* + 1. **Podmienky poskytnutia príspevku z hľadiska definovania merateľných ukazovateľov projektu**

Výstupy/výsledky, ktoré majú byť dosiahnuté realizáciou aktivít projektu musia byť kvantifikované prostredníctvom merateľných ukazovateľov definovaných v Prílohe č. 5 tejto výzvy – Zoznam merateľných ukazovateľov.

* + 1. **Zamedzenie duplicitného financovania**

Žiadateľ na oprávnené výdavky uvedené v projekte nemôže súčasne žiadať ich financovanie z iných verejných zdrojov do času ukončenia konania príslušnej žiadosti o NFP.

V prípade projektov, ktorým boli za predchádzajúce programové obdobie poskytnuté dotácie z verejných zdrojov na oprávnené aktivity (alebo ich časť) v zmysle bodu 2.3 tejto výzvy, sú takéto aktivity v rámci projektu neoprávnené. Oprávnení žiadatelia, ktorí získali prostriedky z verejných zdrojov na aktivity definované vo výzve, môžu predložiť žiadosť o NFP len za podmienky, že sa projekt týka iba oprávnených aktivít, ktoré neboli v predchádzajúcom programovom období podporené.

* + 1. **Zriadenie záložného práva[[11]](#footnote-12)**

Podmienkou preplatenia žiadosti o platbu NFP podľa Zmluvy o NFP je uzavretie a účinnosť Zmluvy o zriadení záložného práva v prípade požiadavky RO pre IROP.

Prijímateľ je povinný uzavrieť s RO pre IROP samostatnú zmluvu týkajúcu sa zabezpečenia záväzkov voči RO pre IROP súvisiacich s realizáciou aktivít projektu. Zabezpečenie záväzkov sa vykoná vo forme zriadenia záložného práva. Zálohom môžu byť hnuteľné alebo nehnuteľné veci, ku ktorým je vlastnícke právo úplne majetkovo-právne vysporiadané. Zálohom môžu byť aj práva a iné majetkové hodnoty, ktoré boli obstarané Prijímateľom v rámci projektu z oprávnených výdavkov.

* + 1. **Informácie k verejnému obstarávaniu**

Žiadateľ môže vykonať VO aj pred predložením ŽoNFP, resp. počas procesu konania o žiadosti. Kontrola VO bude vykonaná až po uzatvorení Zmluvy o NFP.

Žiadateľ je povinný postupovať pri zadávaní zákaziek na dodanie tovarov, uskutočnenie stavebných prác a poskytnutie služieb potrebných pre realizáciu aktivít projektu v súlade so zákonom č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej aj “ZVO”) resp. v zmysle metodického pokynu CKO č. 12 k zadávaniu zákaziek nespadajúcich pod ZVO. Žiadateľ je taktiež povinný postupovať podľa metodického pokynu CKO č. 14 k zadávaniu zákaziek v hodnote nad 5 000 EUR.

Žiadateľ počas obstarávania zabezpečí dodržiavanie pravidiel a princípov verejného obstarávania v zmysle článku 125 ods. 4 všeobecného nariadenia a zároveň zabezpečí súlad obstarávania výdavkov s predpismi EÚ a všeobecne záväznými právnymi predpismi SR.

RO pre IROP odporúča žiadateľom, aby v rámci verejného obstarávania na dodávateľa stavebných prác postupovali podľa § 34 ods. 17 zákona č. 25/2006 Z. z. o verejnom obstarávaní a o zmene a doplnení niektorých zákonov a stanovili pre úspešného uchádzača vo verejnom obstarávaní a následného zhotoviteľa stavebného diela povinnosť zamestnať pri realizácii stavebného diela určitý počet osôb, ktoré sú dlhodobo nezamestnané a patria k MRK. Splnenie tejto povinnosti zhotoviteľa stavebného diela musí byť zabezpečené zmluvnou pokutou.

* 1. **Uplatnenie princípu desegregácie, degetoizácie a destigmatizácie**

V prípade, že miestom realizácie projektu je obec s evidovanou marginalizovanou rómskou komunitou RO pre IROP odporúča žiadateľom zohľadňovať v projekte princípy desegregácie, degetoizácie a destigmatizácie[[12]](#footnote-13).

1. **Overovanie podmienok poskytnutia príspevku a ďalšie informácie k výzve**

**Rozsah údajov, ktoré nie je možné meniť v porovnaní s posudzovaným projektovým zámerom**

V nadväznosti na vyhlásenú výzvu na predkladanie projektových zámerov **nie je možné v predloženej žiadosti o NFP v porovnaní s posudzovaným projektovým zámerom zmeniť rozsah nasledovných údajov, a to kumulatívne[[13]](#footnote-14)**:

a) hodnoty merateľných ukazovateľov žiadosti o NFP znížiť o viac ako 10%,

b) výška oprávnených výdavkov projektu v žiadosti o NFP zvýšiť o viac ako 15%,

c) zmeny hlavných aktivít, ktorými by došlo k zmene povahy projektu vzhľadom na výsledky podpory IROP v rámci špecifického cieľa danej investičnej priority.

**Overovanie podmienok poskytnutia príspevku**

RO pre IROP v konaní o žiadosti o NFP overuje splnenie podmienok poskytnutia príspevku v súlade s výzvou a dokumentmi, na ktoré sa výzva odvoláva. Konanie o ŽNFP prebieha v rámci nasledujúcich základných fáz:

1. Administratívne overenie

2. Odborné hodnotenie a výber

3. Opravné prostriedky (nepovinná časť konania).

RO pre IROP je oprávnený overiť podmienky poskytnutia príspevku alebo niektoré z podmienok poskytnutia príspevku v rámci konania o ŽoNFP priamo na mieste u žiadateľa.

Bližšie informácie o postupe RO pre IROP v rámci jednotlivých fáz konania sú uvedené v Príručke pre žiadateľa, kapitola 4.2.

**Zverejňovanie informácií**

RO pre IROP zverejní na webovom sídle www.mpsr.sk do 60 pracovných dní od skončenia rozhodovania o žiadostiach o NFP v rámci každého hodnotiaceho kola Zoznam schválených žiadostí o NFP a Zoznam neschválených žiadostí o NFP v poradí určenom na základe aplikácii kritérií pre výber projektov. V zozname schválených a neschválených ŽoNFP sa zverejňujú údaje v rozsahu podľa § 48 ods.1 a ods. 2 zákona o príspevku z EŠIF.

Zároveň Centrálny koordinačný orgán (ďalej len „CKO“) na základe údajov poskytnutých od poskytovateľov zverejňuje na svojom webovom sídle údaje o zmluvách, ktoré nadobudli účinnosť, v rozsahu podľa § 48 ods. 5 zákona o príspevku z EŠIF.

Žiadateľ berie na vedomie, že zverejňované informácie, ktoré sú považované za osobné údaje sú RO pre IROP a CKO oprávnení zverejniť bez osobitného súhlasu žiadateľa v súlade s § 47 zákona o príspevku z EŠIF.

**Uzavretie zmluvy o poskytnutí NFP**

Po schválení ŽoNFP zašle RO pre IROP návrh na uzavretie zmluvy o poskytnutí NFP žiadateľovi:

a) ktorému rozhodnutie o schválení ŽoNFP nadobudlo právoplatnosť,

b) ktorý splnil podmienky určené vo výroku rozhodnutia podľa § 19 ods. 11 zákona o príspevku z EŠIF, ak boli podmienky vo výroku rozhodnutia určené a

c) ktorý poskytol súčinnosť potrebnú na uzavretie zmluvy o poskytnutí NFP.

Bližšie podrobnosti a procesný postup pri uzatváraní zmluvy o poskytnutí NFP je uvedený v Príručke pre žiadateľa, v Kapitole 6.

**Podmienky poskytnutia príspevku stanovené v tejto výzve sú predmetom overovania v konaní o žiadosti o NFP a musia byť splnené bez ohľadu na skutočnosť, či ich úplné znenie je priamo uvedené v texte výzvy alebo je uvádzané, resp. bližšie popísané v dokumente/dokumentoch, na ktoré sa táto výzva odvoláva.**

1. **Zmena a zrušenie výzvy**

V nevyhnutných prípadoch, kedy nie je možné konať o žiadostiach o NFP predložených na základe pôvodne vyhlásenej výzvy, alebo je zmena potrebná za účelom jej optimalizácie, resp. vhodnejšieho nastavenia, je RO pre IROP oprávnený v súlade s § 17 ods. 6, 7 a 8 zákona o príspevku z EŠIF výzvu zmeniť alebo zrušiť.

RO pre IROP je oprávnený vykonať **zmeny formálnych náležitostí výzvy** (§ 17 ods. 2 zákona o príspevku z EŠIF), medzi ktoré patrí aj indikatívna výška finančných prostriedkov určených na vyčerpanie vo výzve aj po uzavretí výzvy, pričom v prípade takýchto zmien je RO pre IROP povinný posudzovať ich dopad z hľadiska zachovania princípov transparentnosti, rovnakého zaobchádzania a primeranosti.

RO pre IROP je oprávnený výzvu **zmeniť** do jej uzavretia, ak sa podstatným spôsobom nezmenia podmienky poskytnutia príspevku určené vo výzve (povolenou zmenou je napr. zmena formy preukazovania podmienky poskytnutia príspevku, bez samotnej zmeny podmienky poskytnutia príspevku). RO pre IROP umožní žiadateľom v primeranej lehote zmeniť žiadosť o NFP predložené do termínu zmeny výzvy, o ktorých RO pre IROP nerozhodol, ak ide o takú zmenu, ktorou môžu byť skôr predložené žiadosti o NFP dotknuté a zároveň sa zmena výzvy týka aj žiadostí o NFP, ktoré boli predložené pred vykonaním zmeny, ale pred rozhodnutím o žiadosti o NFP. Aj v prípade týchto zmien je RO pre IROP povinný posudzovať ich dopad z hľadiska zachovania princípov transparentnosti, rovnakého zaobchádzania a primeranosti.

RO pre IROP nie je oprávnený vykonať zmenu vo výzve, ktorá by bola v rozpore s podmienkami stanovenými vo výzve na predkladanie PZ; uvedené sa nevzťahuje na zmeny, ktorých vykonanie je dôsledkom legislatívnych zmien.

V prípade legislatívnych zmien, ktoré majú alebo môžu mať vplyv na zmenu podmienok poskytnutia príspevku, takáto zmena nepredstavuje zmenu výzvy za predpokladu, že novelizáciou alebo vydaním nového všeobecne záväzného právneho predpisu nedôjde k zmene vecnej podstaty podmienky poskytnutia príspevku. RO pre IROP v takom prípade posudzuje žiadosti o NFP podľa aktuálne platného právneho predpisu, rešpektujúc prechodné ustanovenia vo vzťahu k jeho účinnosti. V prípade, ak legislatívne zmeny vyvolajú potrebu zmeny v podmienkach poskytnutia príspevku, RO pre IROP v nadväznosti na ich posúdenie rozhodne o potrebe zmeny alebo zrušenia výzvy.

V prípade zmien spojených s predkladaním žiadosti o NFP prostredníctvom ITMS2014+ (napr. zmeny v technickom spôsobe vypĺňania jednotlivých častí žiadosti o NFP), takéto zmeny nepredstavujú zmenu výzvy a o relevantných technických postupoch bude RO pre IROP žiadateľov informovať. V prípade identifikácie chýb v písaní, v počtoch alebo iných zrejmých nesprávností (napr. vyplývajúce z potreby úpravy technických náležitostí vybraných vzorových formulárov príloh žiadosti o NFP alebo iných častí výzvy alebo dokumentov týkajúcich sa výzvy) takéto zmeny nepredstavujú zmenu výzvy a o vykonaných opravách/úpravách RO pre IROP informuje žiadateľov zverejnením na svojom webovom sídle.

V prípade, ak dôjde k podstatnej zmene podmienok poskytnutia príspevku, alebo ak z objektívnych dôvodov nie je možné schváliť žiadosti o NFP a následne financovať projekty na základe výzvy, RO pre IROP výzvu **zruší.** Žiadosti o NFP predložené do dátumu zrušenia výzvy, o ktorých RO pre IROP nerozhodol, vráti všetkým žiadateľom alebo o všetkých žiadostiach o NFP rozhodne, ak je možné rozhodnúť o žiadostiach o NFP podľa podmienok poskytnutia príspevku platných ku dňu predloženia žiadostí o NFP.

Pravidlá pre zmenu/zrušenie výzvy sa rovnako aplikujú na prípad zmien v dokumentoch, na ktoré sa výzva odvoláva a takéto zmeny majú vplyv na zmenu podmienok poskytnutia príspevku.

Zmeny výzvy a jej príloh, vrátane zdôvodnenia zmien ako aj zrušenie výzvy, vrátane zdôvodnenia zrušenia, budú zverejňované formou oznámenia na webovom sídle RO pre IROP. V oznámeniach RO pre IROP zároveň definuje, na aké žiadosti o NFP sa zmena vzťahuje, resp. či o žiadostiach o NFP predložených do zrušenia výzvy rozhodne podľa podmienok platných ku dňu predloženia žiadostí o NFP alebo ich vráti žiadateľovi.

Zmena výzvy, resp. zrušenie výzvy je účinné v súlade s informáciou uvedenou v oznámení o zmene/zrušení výzvy, najskôr však dňom zverejnenia na webovom sídle RO pre IROP www.mpsr.sk.

1. **Prílohy výzvy**
2. Formulár žiadosti o NFP
3. Zoznam povinných príloh žiadosti o NFP
4. Formuláre k žiadosti o NFP
5. Príručka pre žiadateľa
6. Zoznam merateľných ukazovateľov, vrátane ukazovateľov relevantných k HP (ak relevantné)
7. Podmienky oprávnenosti výdavkov
8. Predbežná informácia pre žiadateľov podľa čl. 13 Nariadenia Komisie (ES, Euroatom) č. 1302/2008 o centrálnej databáze vylúčených subjektov
9. Identifikácia oblastí podpory, kde budú EŠIF a ostatné nástroje podpory použité synergickým a komplementárnym spôsobom
10. Kritériá pre výber projektov
11. Zmluva o poskytnutí NFP – všeobecný vzor CKO[[14]](#footnote-15)
12. Informácia o inkluzívnom vzdelávaní
13. Princípy desegregácie, degetoizácie a destigmatizácie

1. mestská funkčná oblasť [↑](#footnote-ref-2)
2. Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov [↑](#footnote-ref-3)
3. v zmysle formátov a možností uvedených v Zoznam povinných príloh žiadosti o NFP [↑](#footnote-ref-4)
4. Pojem “materská škola” sa vzťahuje aj na prípady združených škôl, napr. ZŠ s MŠ. [↑](#footnote-ref-5)
5. V prípade posúdenia statusu podnik v ťažkostiach pri žiadateľovi, ktorým je obec sa vychádza z ustanovenia zákona č. 583/2004 Z. z. o rozpočtových pravidlách územnej samosprávy v znení neskorších predpisov v zmysle ktorého sa obec považuje za podnik v ťažkostiach, ak sa dostala do nútenej správy. [↑](#footnote-ref-6)
6. V nadväznosti na zákon 309/2014z 15. 10. 2014, ktorým sa mení a dopĺňa zákon č. 539/2008 Z. z. o podpore regionálneho rozvoja, sa v § 7 vypúšťajú odseky 4 a 5 a doterajšie odseky 6 až 8 sa označujú ako 4 až 6 a v § 8 sa vypúšťajú odseky 4 a 5. Doterajšie odseky 6 až 8 sa označujú ako odseky 4 až 6. Po nadobudnutí účinnosti uvedenej novely zákona RO zabezpečí vo výzve zapracovanie aktuálnych odkazov na platnú právnu normu. [↑](#footnote-ref-7)
7. Ide o partnera v zmysle “mechanizmu spoločných projektov”, nie v zmysle Systému riadenia EŠIF [↑](#footnote-ref-8)
8. bližšie informácie o inkluzívnom vzdelávaní sú uvedené v prílohe č. 11 výzvy [↑](#footnote-ref-9)
9. Zákon č. 82/2005 Z. z. o nelegálnej práci a nelegálnom zamestnávaní v znení neskorších predpisov [↑](#footnote-ref-10)
10. Proces výberu projektov IROP je popísaný v Príručke pre žiadateľa kap. 3 Pokyny pre žiadateľa v súvislosti s vypracovaním a predkladaním PZ a ŽoNFP [↑](#footnote-ref-11)
11. neuplatňuje sa v prípade žiadateľov z verejného sektora [↑](#footnote-ref-12)
12. bližšie informácie o princípoch desegregácie, degetoizácie a destigmatizácie sú uvedené v prílohe č. 12 výzvy [↑](#footnote-ref-13)
13. všetky tri podmienky, tzn. a), b), aj c) musia byť dodržané súčasne [↑](#footnote-ref-14)
14. Vzor Zmluvy o poskytnutí NFP spolu s jej prílohami je vypracovaný Centrálnym koordinačným orgánom. Zmluvy o poskytnutí NFP, ktoré budú uzatvárané medzi RO pre IROP a prijímateľmi zohľadnia špecifické podmienky poskytnutia pomoci definované v prípade príslušnej investičnej priority, resp. špecifického cieľa IROP (napríklad použitý systém financovania projektov, periodicitu zasielania priebežných monitorovacích správ, ukazovatele na úrovni projektu a pod.). [↑](#footnote-ref-15)